Suid Afrikaanse Nuus Thread - Page 105 - Stormfront
Page 105 of 226 « First < 5 55 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 155 205 > Last »
08-11-2006, 08:09 PM #1041
Hernu lisensies vir wapens vroegtydig
KAAPSTAD. – Die polisie het 'n beroep gedoen op wapeneienaars wat teen Maart 2008 hul lisensies moet hernu om dit nou al te doen.
Dir. Phuti Setati, woordvoerder van die polisie, het gister gesê wapeneienaars wat tussen 1 Julie en 30 September verjaar, moet hul lisensies so vinnig moontlik hernu "om te voorkom dat hulle in die chaos van die laaste paar weke van hernuwing betrokke raak".
Volgens Setati sal wapeneienaars wat hul lisensies nie binne die vasgestelde tyd hernu nie, aangekla word. As 'n wapeneienaar in 'n hof skuldig bevind word, kan hy tot 12 maande tronkstraf, 'n stewige boete of albei opgelê word.
"Die hernuwingsdatums en -tydperke is soos volg: Mense wat tussen 1 Januarie en 30 Junie verjaar se lisensies moet op 31 Maart volgende jaar hernu wees.
"Die tweede fase geld vir verjaardae van 1 Julie tot 30 September. Dié groep se lisensies moet teen 31 Maart 2008 hernu wees en die groep wat tussen 1 Oktober en 31 Desember verjaar se lisensies moet op 31 Maart 2009 hernu wees," het hy gesê.
Volgens Setati moet ondernemings soos veiligheids-, en opleidingsondernemings, wild- en jagplase, jagondernemings, en televisie- en filmproduksiehuise se wapenlisensies teen 31 Desember vanjaar hernu word.
"Wapeneienaars wat besluit om nie 'n lisensie te hernu nie, moet voor 1 Julie 2009 van die wapen ontslae raak."
08-11-2006, 08:16 PM #1042
Verbod op huursoldate is gevaarlik
KAAPSTAD. – Beplande wetgewing wat huursoldaat-aktiwiteite wil verbied, gaan ook van wetsgehoorsame Suid-Afrikaners misdadigers maak en dít kan Suid-Afrika se veiligheid bedreig, het mnr. Tony Leon, DA-leier, gesê.
Leon het in sy weeklikse nuusbrief, SA Vandag, die ANC aangeval omdat hierdie party volgens hom nie na al die kommentaar op die wetsontwerp op die verbod van huursoldaat-aktiwiteit geluister het nie, wat beteken dat die wetgewing dalk ongrondwetlik gaan wees en onbedoelde gevolge gaan hê.
Dit kan ook pres. Thabo Mbeki se buitelandse beleid oor Afrika ondermyn, het hy gesê.
"Duisende hoogs opgeleide militêre personeellede" sal deur die wetgewing gedwing word om na Suid-Afrika terug te keer, want Suid-Afrikaners sal eers toestemming moet kry voordat hulle vir 'n buitelandse weermag kan werk. Sulke mense sal dalk ook hul burgerskap moet prysgee.
Die mense wat terugkeer, sal "oorgenoeg rede hê om ontevrede te wees met hul behandeling deur die regering", en indien hulle nie ander werk kan kry nie, "sal (hulle) 'n baie groot gevaar vir die nasie se veiligheid inhou", meen Leon.
Toestemming om vir 'n buitelandse weermag te werk word op politieke gronde gegee, en die kanse is volgens hom goed dat dit in die geval van byvoorbeeld die Britse weermag geweier gaan word.
Leon het gesê die voorsitter van die portefeuljekomitee oor verdediging, me. Thandi Tobias, het tydens die besprekings oor die wetsontwerp verlede week nie die opposisie se voorstelle vir die verandering van die wetsontwerp in ag geneem nie.
Tobias het egter by navraag ontken dat sy nie vir die opposisie 'n kans gegee het om hul insette te lewer nie. "(Leon) was nie deel van die debat nie. Ek het almal van opposisiepartye 'n geleentheid gegun om insette te lewer, en al die lede van die komitee het ooreengekom oor die veranderinge aan die wetsontwerp," het sy gesê.
Mnr. Roy Jankielsohn, DA-LP, het as lid van die portefeuljekomitee aan die bespreking oor die wetsontwerp deelgeneem. Tobias het gesê die wetsontwerp sal volgende week deur die komitee gefinaliseer word, maar daar sal slegs veranderinge aan grammatika aangebring word, indien nodig.
08-11-2006, 08:23 PM #1043
WES-KAAP: Man dood ná inbraak in stad
KAAPSTAD. – 'n Man van Muizenberg is dood en sy vrou in 'n bedenklike toestand in die hospitaal nadat vermoedelik rowers hulle met 'n mes aangeval het in dieselfde huis waar hul dogter geslaap het.
Hul dogter (29) het gisteroggend op haar pa, mnr. A.J. Austin (72), en sy vrou (59) van Albertynstraat, Muizenberg, afgekom. Albei is na die Groote Schuur-hospitaal gebring waar mnr. Austin in die teater op die operasietafel dood is.
Sy vrou was gisteraand steeds in 'n kritieke toestand.
Volgens supt. Billy Jones, 'n polisiewoordvoerder, het die egpaar se dogter omstreeks 09:30 gisteroggend wakker geword. Sy het haar ma met 'n ernstige nekwond in 'n stoel in die sitkamer aangetref. Haar pa was in die egpaar se slaapkamer met 'n steekwond aan die kop.
Die huis was in 'n warboel. Hoewel roof vermoedelik die motief vir die aanval was, word niks ooglopends uit die huis vermis nie. "Die TV-stel, DVD-speler en derge*like toerusting was nog in die huis," het Jones gesê.
Die vermeende rowers het vermoedelik deur 'n venster in die huis gekom. Jones het gesê 'n mes met 'n lang, dun lem is op die toneel gevind.
Die egpaar was albei bewusteloos en in 'n ernstige toestand toe met hulle na die hospitaal gehaas is. Hul dogter het berading ontvang.
Die Austins se bure was gister baie geskok oor die aanval. Mense in die buurt het vier weke gelede 'n buurtwag ingestel. "Dié gebied is nog relatief veilig. Daar word baie by motors ingebreek, maar nie só iets nie."
Die bure het die egpaar as stil en teruggetrokke bestempel. Hulle het gesê hulle het niks verdags gehoor nie.
"Dit is hier op ons drumpel, maar ek het niks gehoor nie," het een gesê. "Dis moeilik om te hoor wat om jou aangaan. Baie swaarvoertuie gebruik dié deurpad."
"Geen verdagtes is nog geïdentifiseer nie," het Jones gesê.
08-11-2006, 08:28 PM #1044
Polisie op Knysna 'rand vrou aan'
KNYSNA. – 'n Meisie van hier is ná 'n nagmerrie- ondervinding met die polisie té bang om te gaan werk.
Die 18-jarige meisie, wat uit vrees nie haar naam genoem wil hê nie, het omstreeks 02:00 Saterdagoggend 22 Julie saam met haar vriend huis toe gestap toe 'n polisievoertuig by hulle stop.
"Is jy f—n dronk?" het een van die polisielede na bewering vir haar geskree.
Toe sy vir dié lid vra om haar asem te toets om te sien of sy werklik dronk is, het hy glo gesê "hy is nie 'n apteek nie, hy het nie so 'n apparaat nie".
Toe sy sê sy wil met die hoof van die polisie praat, het nóg 'n lid, wat intussen opgedaag het, glo gesê "jy het nou net met hom gepraat", verwysend na die lid wat vir haar "geskree" het.
"Hulle het my arms agter my rug vasgehou, my by die agterdeur ingestamp en dit toegemaak.
"My vriend het gepleit dat hulle hom ook moet saamneem, totdat een van hulle hom op die sypaadjie neergegooi het."
Toe is hulle met haar polisiekantoor toe waar 'n vroulike lid haar deursoek het, haar vingerafdrukke geneem het en sy in 'n sel "gesmyt" is.
Volgens die meisie se ma is haar dogter glo aangesê om "agter in die sel te gaan lê soos 'n hond" nadat sy gedwing is om 'n tablet te sluk.
Intussen het haar ouers by die polisiekantoor opgedaag waar hulle die vriend ontmoet het wat hulle ingelig het oor die gebeure.
Die ma het gesê sy self is "uiters onbeskof" behandel toe sy wou weet waar haar dogter is. Hulle is uiteindelik na die "stinkende selle" geneem, maar nie toegelaat om haar te sien nie.
Toe die ma en vriend probeer om 'n verklaring af te lê ten einde 'n saak teen die polisie aanhangig te maak, is hulle glo gedreig dat hulle "onmiddellik geboei, gearresteer en in 'n sel gegooi sal word", waarop hulle die polisiekantoor verlaat het.
Intussen het die meisie, wat steeds in die selle was, glo na die polisielid geroep om te vra of sy haar ma kan bel. "Toe hy die seldeur oopsluit, het ek aan die tralies vasgehou. Toe klap hy my," het sy gesê.
Volgens haar is sy eers die volgende oggend 10:30 toegelaat om te gaan.
"Hulle het gesê hulle het my vir my eie veiligheid toegesluit, want hulle het gedink my vriend gaan my verkrag.
"Alle feite oor die voorval sal ondersoek word en as dit blyk dat 'n polisielid of -lede onregmatig opgetree het, sal 'n siviele eis ingestel word," het mnr. Daan Dercksen, die meisie se regsverteenwoordiger, gister gesê.
Teen druktyd het die polisie nog nie kommentaar gelewer op navrae wat reeds Woensdag gerig is nie, hoewel 'n polisiewoordvoerder bevestig het dat hulle die navraag ontvang het.
08-12-2006, 11:05 AM #1045
IS DIE NUWE VUURWAPENWET 'N STRUIKELBLOK?
PEPPERGUN 'N UNIEKE, VEILIGE EN PRAKTIESE WAPEN, HET PAS OP DIE MARK VERSKYN
PepperGun skiet 'n verfbal wat aangepas is vir die gebruik van PepperAmmo. PepperAmmo is 'n projektiel, effens groter as 'n verfbal, maar gevul met 'n pepermengsel in die vorm van 'n droë poeier. Wanneer die plastiekbal op 'n voorwerp van tot 30 m ver afgevuur word, breek dit tydens impak oop stel 'n pynlike, super-irriterende poeie vry. Hierdie poeie veroorsaak 'n peperwolk om die indringer wat hom tydelik verblind, in 'n skoktoestand laat verkeer en uiters ongemaklik laat voel. Gevolglik is dit maklik om die indringer aan te keer omdat dit sowat 3-4 minute neem vir hom om te herstel.
Hierdie wapen is 'n uitstekende oplossing vir private sekuriteitsmaatsskappye. Geen eise meer rakende kliënte wat per abuis deur jou personeel gedood word nie. Jy kan nuwe personeel werf en met die minimum basiese opleiding en geen vuurwapenopleiding nie, sal jy steeds 'n bevoegde werknemer hê.
PepperGun™ and PepperAmmo™ is 'n effektiewe, nie-dodelike selfverdedigingswapen ideaal vir elke huishouding en besigheidsonderneming
Die voordele van heirdie unieke wapen is:
Geen vuurwapenlisensie nodig nie!
Kan oor die toonbank gekoop word
Die eenheid nie 'n kluis toegesluit te word nie ( hoeveel tyd is daar om jou wapen uit die kluis te haal met 'n indringer in jou huis?)
Gebruik saamgeperste lug om ammunisie aan te dryf
Geen familietragedies of angelukke nie
Baie min onderhoud
Kan niemand dood nie
Vir meer besonderhede,
Kontak: Leo Nikles 0832989690
08-12-2006, 11:54 AM #1046
Dowe seun gekaap na skoolafskeid
DIT was net sy koelkop-optrede en vaste geloof dat sy Hemelse Vader met hom is wat sy dowe seun van 'n gewisse dood gered het toe vier gewapende mans hom Vrydagnag in sy bakkie in die middedorp gekaap het.
Mnr. Gideon (Boetie) Smit, 'n boer van Trawal, sê hoewel sy seun, Chris (18), 'n gr. 11-leerder by De la Bat, nie ernstig beseer is nie, kon hulle nou net sowel met sy begrafnisreëlings besig gewees het.
Chris is Saterdagoggend omstreeks half-twee deur vier gewapende mans by die verkeerslig op die hoek van Hoog- en Porterstraat voorgekeer. Hy het die aand 'n skoolverlatersfunksie by Opstal in Slanghoek bygewoon en wou blykbaar diesel in sy Isuzu-bakkie gaan gooi. Hy sou vroeg die volgende oggend na sy ouerhuis vertrek het.
Twee van die vier gewapende mans het agterop die bakkie gespring, terwyl een aan die linker- en een aan sy regterkant ingeklim het. Hulle het draaie met hom in Avianpark gery waar die mans die spaarwiel en sy gereedskapkis voor 'n huis in die straat afgelaai het.
Daarna het hulle nog verskeie draaie met hom gery voordat hulle hom op 'n grondpad wat na die Breërivier lei, afgelaai het.
Die kapers het die bakkie se veiligheidsgordels afgesny, Chris se hande en voete daarmee vasgebind, die sitplek met 'n mes stukkend gesny en sy mond met die stukke toegebind. Hulle het hom langs die grondpad gelos, maar eers ook sy skoene, bankkaart en persoonlike dokumente by hom geneem.
Chris kon daarin slaag om homself los te woel en het in die rigting van die dorp begin stap. Die mans het kort daarna met die bakkie teruggekeer, maar hy het in die bosse langs die pad weggekruip.
Uitgeput en koud het hy heelwat later 'n polisievangwa naby die DBV op die Villiersdorppad teëgekom en dit gestop. Nadat hy die polisiemanne vertel het wat gebeur het, het hulle glo gesê hy moet die saak die volgende dag gaan aanmeld en verder gery.
Chris het sowat 5-uur die oggend in 'n erg geskokte toestand by sy maat se ouerhuis op die perseel by De la Bat, waar hy die Vrydagaand sou oorslaap, aangekom. Die maat se ouers is later saam met hom na die polisiekantoor om die voorval aan te meld.
Volgens die polisie is die bakkie Dinsdag verlate in die veld naby Avianpark met vervalste nommerplate aan gevind. Niemand is nog in verband met die voorval aangekeer nie.
Intussen het die polisie bevestig dat 'n interne ondersoek aan die gang is omdat die beamptes wat die oggend aan diens was, na bewering nie vir Chris gehelp het toe hy hulle langs die pad voorgekeer het nie.
* Die polisie doen 'n beroep op mense wat enige inligting oor die voorval het om die ondersoekbeampte, speurinsp. H. Joseph, by 023 348 6136 te bel.
08-13-2006, 03:28 PM #1047
Bouwerk in SA is 'skokkend swak'
Suid-Afrika se boubedryf stuur op 'n ramp af weens 'n gebrek aan regulering, "skokkend" lae boustandaarde, patetiese vakmanskap en korrupsie.
Kenners in dié bedryf sê huiskopers word ingeloop deur ontwikkelaars en bouers wat huise binne weke aan mekaar slaan sonder om die basiese bouregulasies na te kom. Kortpaaie word geneem om die bouwerk goedkoop en vinnig af te handel.
Boonop verdwyn die bouer of ontwikkelaar wanneer probleme maande later kop uitsteek. Of hulle word bankrot verklaar en begin net weer onder 'n nuwe naam bou.
Voorts word gesê die Nasionale Huisbouersregistrasieraad (NHBRC) wat in 1995 ingevolge wetgewing tot stand gekom het om standaarde in die boubedryf te reguleer, is nie by magte om verbruikers te beskerm nie weens 'n gebrek aan personeel en kundigheid.
Selfs die Meesterbouersvereniging (MBA), 'n honderd jaar oue instelling wat eens geroem het op sy lede se goeie naam, meen die bedryf stuur af op 'n ramp.
"Boustandaarde is besig om drasties te daal en min mense word opgelei. Ek glo daar is rede om báie bekommerd te wees," sê mnr. Colin de Kock , uitvoerende direkteur van die MBA in Gauteng.
Hy sê verbruikers begaan ook die fout om die goedkoopste bouers te gebruik.
In Suid-Afrika is die afgelope vyf jaar derduisende nuwe huise gebou danksy die sterk ekonomie en groeiende middelklas. Volgens die NHBRC het daar net verlede jaar na raming 66 000 nuwe huise in die land opgeskiet.
Almal wat nuwe huise bou, moet by die NHBRC registreer. Kragtens wetgewing moet NHBRC-inspekteurs dié bouprojekte monitor om te sorg dat bouers aan die minimum standaarde voldoen.
De Kock sê egter die NHBRC is "onbekwaam". En verder: "Hulle sit in spoggerige kantore en ry met luukse motors, maar hulle kan nie die wet opdwing om verbruikers te beskerm nie. Hulle het nóg die personeel nóg die kundigheid. Die NHBRC kan ons nie gemoedsrus gee nie."
Die NHBRC ontvang 1,3% van die koopsom van elke nuwe huis wat verkoop word. Dié geld dien as waarborg vir strukturele foute wat binne vyf jaar opduik. As dit gebeur, moet die NHBRC dié geld uitbetaal om die foute reg te stel.
De Kock en ander kenners meen egter die NHBRC gebruik allerlei skuiwergate om nié geld uit te betaal nie.
"Hoeveel van daardie miljard rand in hul rekening het hulle al uitbetaal?" vra De Kock.
Mnr. Phetola Makgathe, hoof van die NHBRC, het nie op Rapport se lys vrae gereageer nie. Hy het tydens 'n kort telefoniese gesprek gesê die NHBRC het die afgelope boekjaar R4 miljoen aan eise uitbetaal. Volgens hom moet die beweerde miljard rand in hul bankrekening beskou word as " 'n versekeringspremie wat vyf jaar moet hou".
Mnr. Eric Bell, uitvoerende hoof van die maatskappy Inspect-a-Home, sê dit is duidelik die NHBRC pas geen gehaltebeheer by nuwe ontwikkelings toe nie. Volgens hom is die NHBRC se regulering só pateties dat "jy vandag 'n bakkie kan koop en môre begin bou en niemand sal jou keer nie".
Inspect-a-Home inspekteer nuwe en bestaande huise om voornemende kopers oor foute te waarsku. "Dit is rillerverhale wat strek van Blouberg (by Kaapstad) en Umhlanga Rocks (in KwaZulu-Natal) tot die luukse ontwikkelings in Gauteng."
Bell sê mense weet nie wat hulle koop nie. Eienaars moet later foute met fondamente, dakke, riolering en strukture teen derduisende rande uit hul eie sak laat regmaak. "Van dié huise kos R8 miljoen. Dit lyk 'n paar maande goed en dan begin die wiele afval. Huiskoop in Suid-Afrika is 'n mynveld. Niemand beskerm jou nie."
Mnr. Peter Allsopp , wat tot 2000 aan die stuur was van die NHBRC en nou as 'n konsultant optree, sê ook "gewetenlose" bouers en ontwikkelaars bedrieg niksvermoedende huiskopers.
Allsopp sê daar is 'n groot toename in klagtes oor swak bouwerk. "Ek het twee jaar gelede twee klagtes 'n week gekry. Dit is nou vier of vyf per dag."
08-14-2006, 05:27 AM #1048
Aanval: man skiet eie vrou
'n Pretoriase man wat blindelings op sy aanvallers geskiet het terwyl hulle hom met 'n pistool en 'n ysterpyp in sy huis aangerand het, het sy vrou raakgeskiet.
Mnr. Doep du Plessis (70) van Pretoria-Wes is eergisteraand erg aangerand en sy vrou, Louise van Niekerk (67), is in die hand gewond toe gewapende aanvallers hulle omstreeks 21:00 in hul huis oorrompel het.
Du Plessis het vermoedelik ook een van die aanvallers gewond. 'n Bloedspoor wat gisteroggend deur familielede gevolg is, het gelei na 'n huis skaars 'n paar honderd meter weg van die egpaar se huis.
Die polisie is ontbied en twee mans is hier in verband met die aanval aangekeer.
Mussies en skoene wat vermoedelik aan die rowers behoort, is ook daar gekry.
Konst. Brenda Kgafela, polisiewoordvoerder, het bevestig dat twee mans reeds gearresteer is. Volgens haar is die derde een nog soek.
Du Plessis verpand soms goedere en een van die aanvallers het gesê dat hy 'n DVD-speler aan hom wou verkoop. Du Plessis het aanvanklik gesê hy stel nie belang nie, maar het later die deur vir die man oopgemaak om na die vermeende artikels te kyk.
"Toe ek die deur oopmaak, het ek in 'n 9 mm-pistool vasgekyk."
Twee van die aanvaller se makkers was kort daarna ook in die huis.
"Ek het vir Louise geskreeu (om 'n vuurwapen te bring). Sy kon dit vir my gee, maar ek kon nie eens korrel nie. Soos hy my geneuk het met sy pistool, het die wapen se magasyn onder 'n stoel beland," het Du Plessis gesê.
Du Plessis het gesê hy het na bo geskiet terwyl die rowers aangehou het om hom en sy vrou aan te rand. Een van die skote wat geskiet is, het vermoedelik sy vrou in die hand getref.
Die mans het kort daarna met sowat R300 en Du Plessis se pistool gevlug.
Familielede het die egpaar later na die Kalafong-hospitaal (in Atteridgeville) geneem, waar Van Niekerk opgeneem is. Sy is gistermiddag geopereer en is in 'n stabiele toestand. Du Plessis is in die vroeë oggendure ontslaan.
"Dié barbare sal jou doodmaak vir 10c. 'n Mens dink dit sal nie met jou gebeur nie, maar dit gebeur in sekondes," sê Du Plessis.
08-14-2006, 05:44 AM #1049
Stof wil nie gaan lê om wapens
Vrae oor die aard van pres. Thabo Mbeki se betrokkenheid by die land se multimiljardrand-wapentransaksie wil net nie gaan lê nie.
Die Sunday Times het gister berig dat me. Barbara Masekela, Suid-Afrika se ambassadeur in die VSA en voormalige ambassadeur in Frankryk, onlangs deur die Nasionale Vervolgingsgesag (NV) ondervra is oor Mbeki se beweerde vergaderings in Parys in 1998 met lede van die Franse wapenmaatskappy, Thales (destyds bekend as Thomson-CSF).
Mbeki het toe aan die hoof gestaan van die ministeriële sub-komitee wat die wapenaankope moes bekragtig.
Mnr. Ronnie Mamoepa, woordvoerder vir die departement van buitelandse sake, wou nie gister kommentaar lewer oor Masekela se beweerde ondervraging nie.
"Jy moet met die NV of die ministerie van justisie praat. Ons (buitelandse sake) wil nie betrokke raak nie," het hy aan Beeld gesê.
Mnr. Makhosini Nkosi, NV-woordvoerder, het nie gister op navrae gereageer nie, maar is deur Sondagkoerante aangehaal as sou hy gesê het die NV lewer nie kommentaar op ondersoeke nie.
Mnr. Eddie Trent, DA-woordvoerder oor openbare rekenings, het gister gesê Masekela se (beweerde) ondervraging word verwelkom, maar dat talle ander mense nog ondersoek moet word.
Me. Patricia de Lille, OD-leier, het onlangs gesê die waarheid oor die regering se peperduur wapenkontrakte sal nooit die lig sien nie alvorens Mbeki deur die NV aan 'n ondersoek onderwerp word en 'n volledige raad van ondersoek belê word om beweerde korrupsie met die tenderproses na te vors.
Die DA het ook gister sy versoek vir 'n geregtelike ondersoek herhaal.
Die jongste omstredenheid volg ook op mnr. Jacob Zuma, afgedankte adjunkpresident, se opspraakwekkende bewerings verlede week in sy beëdigde verklaring aan die Pietermaritzburgse hooggeregshof dat Mbeki "baie nou betrokke was by die wapenaankope" en "dikwels met verskillende rolspelers" vergader het.
Die moontlikheid bestaan nou dat sowel Mbeki as Masekela deur Zuma se prokureurs as getuies in sy korrupsie-verhoor geroep kan word.
Dokumentêre bewyse in die korrupsie-verhoor van Schabir Shaik het egter getoon dat "minstens" oudpres. Nelson Mandela en Mbeki betrokke was by gesprekke met wapenvervaardigers voordat die kontrakte toegeken is.
08-14-2006, 05:49 AM #1050
WES-KAAP: Stakers saai verwoesting met byle en kapmesse
KAAPSTAD. – Stakende werkers het Saterdag 'n chaos veroorsaak by drie winkels in die stad toe hulle gewapen met kapmesse, hamers, petrolbomme en messe winkels bestorm het om dit te plunder en te roof.
'n Groep van tussen 60 en 70 stakende werkers het die Elsiesrivier-tak van Shoprite in Voortrekkerweg bestorm en verwoesting gesaai.
Omstreeks 14:00 het 'n ander groep van 50 stakers, gewapen met kapmesse en hamers, die Shoprite in Hoofweg, Wynberg, bestorm en met sewe kasregisters gevlug. Kort daarna het hulle nog 'n tak in die omgewing bestorm en ook daar kontant gesteel.
Dit is onbekend hoeveel geld gesteel is.
Totale anargie het losgebars nadat dié stakers die winkel in Elsiesrivier omstreeks 10:00 binnegegaan het, kapmesse en byle uitgepluk en twee petrolbomme gegooi het.
Volgens me. Jacinta Rodriguez (28), 'n ooggetuie, het sy vir haar lewe gevrees. "Ek het gedog hulle gaan my doodkap. Ek was regtig bang."
Rodriguez was buite die winkel tydens die voorval. Sy het gesê nadat die stakers by die winkel in is, is die deure toegemaak, waarna sy twee ontploffings gehoor het.
"Hulle (die stakers) het die winkel begin plunder en kapmesse en byle uitgepluk. Hulle het toe die kasregisters ook stukkend geslaan, ses as ek reg onthou.
"Toe hulle by die winkel uitstorm, het een van hulle gesê: 'Reg, nou gaan ons na die volgende een,' " het sy gesê.
Me. Mary Meyer (59), nog 'n ooggetuie, was ook doodbenoud en het die gebeure as "angswekkend" beskryf.
"Ek was nog besig om 'n paar goedjies te koop toe die mense inkom. Iemand het geskree ons moet sak, toe sak ons. Toe die deure oopgaan, het ons uitgehardloop."
'n Sekerheidswag, mnr. Clive Dickson, het gesê die stakers het hul wapens uitgepluk net nadat hulle die winkel betree het. "Hulle het twee petrolbomme gegooi, een teen die muur en een op die vloer."
Dickson het gesê een van die Shoprite-werknemers is deur 'n staker met 'n hamer op die hand geslaan. Volgens hom is 'n bestuurder ook beseer nadat glasstukke van 'n deur wat deur die stakers gebreek is, sy been getref het.
In Wynberg is twee sekerheidswagte met hamers beseer.
Volgens Dickson het werkers Donderdag voor die winkel gestaak. Een van hulle het toe gesê: "Ons kom terug – en dan gaan daar moeilikheid wees!"
Ses mans en 'n vrou is omstreeks twaalfuur die middag by 'n spoorwegkruising in hegtenis geneem. Klagte wat teen hulle ondersoek word, sluit in openbare geweld, roof en brandstigting. Sewe mense sal vandag in die Goodwoodse landdroshof verskyn in verband met aanklagte wat met dié voorval in Elsiesrivier verband hou.
In Wynberg is twee mans in hegtenis geneem. Hulle verskyn vandag in die hof op aanklagte van openbare geweld en opsetlike saakbeskadiging.
Volgens insp. Bernadine Steyn, polisiewoordvoerder, is geen ernstige beserings aangemeld nie.
'n Woordvoerder van die SA Commercial, Catering and Allied Workers' Union (Saccawu), mnr. Colin Tyhalidikazi, het aan Die Burger gesê hy kan nie bevestig of die verdagtes lede van die vakbond is nie. "Misdadige elemente buit só 'n situasie uit."
Volgens hom sal hulle nie nou tou opgooi nie. Hy het gesê die bal is nou in Shoprite se hande. "Hulle moet aandui wanneer ons weer vergader.
"Mense is buite die winkel in hegtenis geneem. Hulle het die winkelgroep se uniforms aangehad. Dit was dus maklik vir die polisie om hulle in hegtenis te neem."
Die stakers vra 'n minimum loonverhoging van R300 of 10%, wat ook al die meeste is, asook beter werkomstandigede. Die maatskappy bied R265 aan. Sowat 35 000 werkers neem aan die staking deel.